দিলীপ কুমারের বায়োপিকে বিগ-বি?

বলিউডে রাজেশ খান্নার বায়োপিক নিয়ে জল্পনা রয়েছে তুঙ্গে।শুধু রাজেশ খান্নাই নয়,আরও এক কিংবদন্তীর বায়োপিকের গুঞ্জন শোনা যাচ্ছে।বলিপাড়া সূত্রে জোর খবর,দিলীপ কুমারের বায়োপিক তৈরি করতে চলেছেন স্বয়ং পরিচালক সুভাস ঘাই।জীবদ্দশায় বলিউডের ট্র্যাজডি কিংয়ের অত্যন্ত স্নেহভাজন ছিলেন সওদাগরের পরিচালক। ‘সওদাগর’ তো বটেই, ‘কর্মা’ এবং ‘বিধাতা’ ছবিতেও কাস্টিং করার সময় লিড রোলে দিলীপ কুমার ছাড়া আর কারোর কথা ভাবেননি সুভাস ঘাই।দিলীপ সাহাবের মৃত্যুর পর নিদারুণ আঘাত পেয়েছিলেন তিনি।সায়রা বানুর সঙ্গে নিয়মিত যোগাযোগ রাখেন সুভাস ঘাই।তাই পরিচালক দিলীপ কুমারের বায়োপিক তৈরি করতে চলেছেন শুনে খুব একটা অবাক হননি কেউই।

সূত্রের খবর,একজন ফলবিক্রেতার ছেলে থেকে ভারতীয় চলচ্চিত্রের সর্বকালের অন্যতম সেরা অভিনেতা হয়ে ওঠা।এই কাহিনিকেই পর্দায় ফুটিয়ে তুলতে চান সুভাস ঘাই।দিলীপ কুমারের ভূমিকায় অমিতাভ বচ্চনকেই পছন্দ করেছেন পরিচালক,এমনটাই খবর।তবে সুভাস ঘাইয়ের সঙ্গে যোগাযোগ করলে তিনি জানিয়েছেন,এখনই তেমন পরিকল্পনা নেই তাঁর।তবে বিষয়টি উড়িয়ে দিচ্ছেন না পরিচালক মশাই।